הוועדה המשותפת לוועדת החוקה, חוק ומשפט ולוועדת הכספים לדיון בהצעת החוק לצמצום השימוש במזומן, כנסת 20, פרוטוקול מספר 10, 2018-03-12 13:30

ניסן סלומינסקי: שלום לכולם, אני פותח את הישיבה של הוועדה המשותפת.

ניסן סלומינסקי: אני הגשתי בקשה לרביזיה, הכוונה לפתוח, מאחר והתברר אי-בהירות מסוימת שנזקקה להבהרה נוספת.

ניסן סלומינסקי: מי בעד לאשר את הרביזיה, ירים את ידו?

ניסן סלומינסקי: בעד – רוב

ניסן סלומינסקי: נמנעים – אין

ניסן סלומינסקי: זהו, אנחנו פותחים.

ניסן סלומינסקי: בבקשה, כבודו.

משה גפני: יש שתי אפשרויות לתקן את זה, מה שהתברר, מה שאמרת לי, שהתברר שאנחנו מחריגים את הגמ"חים, אבל בעצם יכול להיות החרגה של כל מיני פעולות שהם לא בדיוק גמ"ח – דברים שהם שירותים, כמו משרד או כמו מכונית, או משהו כזה, אבל כל הפעולות של הגמ"ח הוא מוחרג.

משה גפני: השאלה איך מנסחים את זה.

משה גפני: אני קיבלתי את העמדה הזאת.

משה גפני: אני סבור שבאמת זה לא צריך לחול.

ניסן סלומינסקי: היועצת המשפטית של ועדת כספים תקריא את הניסוח.

משה גפני: בבקשה, יש שתי אפשרויות.

<שגית אפיק: "עד תום שנתיים מיום התחילה או יום תחילתו של החוק המסדיר, לפי המוקדם, לא יחולו הוראות סעיף 2 על מי שעיסוקו במתן אשראי, שזה גמ"ח, שאינו נושא ריבית ליחיד או לאחר שעיסוקו במתן אשראי כאמור".

<שגית אפיק: האופציה הראשונה שבעצם אתה ביקשת, זה לגבי כל פעולה שהיא לעניין עיסוקו כאמור, לרבות תרומה, הלוואה או מתנה, ואז צריך לומר, מבקשים פה לומר, אם כבר אומרים לרבות מה, אז למעט מה?

משה גפני: מה אתם מעדיפים?

<שגית אפיק: מבקשים להוסיף ו"למעט עסקה או שכר" בעצם לכאן.

<שגית אפיק: האופציה השנייה היא הנוסח שנוסח אתמול בערב, אני אקריא אותו: "לעניין עיסוקו כאמור, לגבי פעולות של תרומה, הלוואה או מתנה" - שאז המשמעות היא, כשהוא עוסק כגמ"ח בפעולות האלה של – תרומה, הלוואה או מתנה, הוא פטור מהחוק - - - יש פעולות נוספות שהוא עושה כגמ"ח, לפי דעתך, והן לא נמצאות כאן?

<שרית פלבר: יש החרגה שנותנת מענה לדעתי פשוט במחיר העסקה.

<שרית פלבר: אמרנו כשיש הפקדה או משיכה של כסף, אז סכום ההפקדה וסכום המשיכה הוא לא בגדר העסקה, ואני מניחה שזה גם פעולות שרלבנטיות, אבל זה ממילא מוחרג בתוך ההגדרה של מחיר העסקה, וזה נותן מענה לפן הזה של הדברים.

<שרית פלבר: יתר הדברים הוחרגו במה שלדעתי שגית הקריאה.

<שגית אפיק: אין פעולות נוספות שהגמ"ח עושה כגמ"ח ומפוספסות כאן, כי מה שמבקש בעצם חבר הכנסת גפני, הוא בגלל זה רצה להכניס – "ובכלל זה פעולות של", כי הוא לא רצה שייווצר מצב שבו יש פעולות נוספות שלא נמצאות כאן, זה בעצם החשש.

<שרית פלבר: אני לא המומחית לגמ"חים, אבל להבנתי הפעילות הגמ"חית שלהם, אמרתי, יכולה להיחשב כהלוואה שהם נותנים, הלוואה שהם מקבלים.

<שרית פלבר: הם מקבלים תרומה שאין בצידה איזושהי התחשבות אחר-כך למתן אשראי.

<שרית פלבר: הדברים האלה נכללים בהגדרה ששגית הקריאה.

<שרית פלבר: אנחנו מעדיפים את הנוסח השני ששגית הקריאה.

<שגית אפיק: מה שהם ניסחו – "לעניין עיסוקו כאמור לגבי פעולות של תרומה, הלוואה או מתנה".

משה גפני: שגית, אני לא מתווכח על העניין הזה.

משה גפני: אני רוצה שיירשם בפרוטוקול, שההסכמה של כולנו היא שכל מה שהוא פעולות גמ"ח, אני לא מנהל גמ"ח, ליצמן הוא מנהל גמ"ח, באמת, יש לו גמ"ח גדול.

משה גפני: על כל פנים, אם יש פעולות שהפעולות האלה נכללות בתוך העניין שאמרנו - הלוואה או תרומה, שאני לא יודע אותם, את לא מנהלת גמ"ח, ואני לא מנהל גמ"ח, אני לא יודע.

משה גפני: אם יש פעולה כזאת היא תוחרג מהחוק.

משה גפני: כל פעולה אחרת, כמו הסיפור הזה של קניית רכב, או עסק, או כל מה שאמרת קודם - אבל שיהיה רשום בפרוטוקול – ש"כל מה שהוא גמ"ח הוא מוחרג".

<שרית פילבר: הפעילות הגמ"חית.

משה גפני: כן.

משה גפני: לא רק מה ששגית הקריאה, או מה שאתם כתבתם, לא רק הפעולות האלה, אם פתאום התברר שיש עוד איזו פעולה בגמ"ח שהיא גמ"חית.

<שרית פילבר: בנוסח ששגית הקריאה - ההפניה היא בעניין עיסוקו כאמור, כלומר, העיסוק שלו.

<אסי מסינג: רק צריך להבין, שהכוונה בפעילות גמ"חית היא הפעילות המקבילה שעושה מוסד פיננסי אחר, כלומר, הפעילות היא פעילות של – או מתן הלוואה, גם תרומה שמוסד פיננסי אחר אינו עושה, זה החריג היחידי.

<אסי מסינג: אבל הכוונה היא שבמהלך עסקים רגיל של פעילות של עסקה, או תשלום שכר, כל הדברים האלה הם אינם מוחרגים.

משה גפני: אסי, אין לנו ויכוח.

משה גפני: אנחנו מסכימים לעיקרון.

משה גפני: אני רק אומר, שיכול להיות שיש דברים שאנחנו לא יודעים, אז אם הם בעיקרון של העסקים - אז הם בעסקים.

משה גפני: אם זה בעיקרון של הגמ"ח - אז הוא בגמ"ח.

אלעזר שטרן: אני אקרא שוב שיהיה ברור: "עד תום שנתיים מיום התחילה או יום תחילתו של החוק המסדיר, לפי המוקדם, לא יחולו הוראות סעיף 2 על מי שעיסוקו במתן אשראי שאינו נושא ריבית ליחיד או לאחר שעיסוקו במתן אשראי כאמור – שזה הגמ"ח, לעניין עיסוקו כאמור, דהיינו, לעניין פעילותו בגמ"ח, לגבי פעולות של תרומה, הלוואה או מתנה".

ניסן סלומינסקי: בסדר, מקובל.

ניסן סלומינסקי: מי בעד הנוסח הזה שהוקרא, ירים את ידו?

ניסן סלומינסקי: בעד – רוב

ניסן סלומינסקי: נמנעים – אין

ניסן סלומינסקי: אושר פה אחד.

ניסן סלומינסקי: יישר כוח, תודה רבה.

ניסן סלומינסקי: הישיבה נעולה.